Tatiana Zaslavskaia

Tatiana Ivanovna Zaslavskaia (Kiev, 1927ko apirilaren 9a - Mosku, 2013ko abuztuaren 23a) errusiar soziologo ekonomikoa eta perestroikaren teorikoa izan zen. Novosibirsk Txostenaren egile nagusia izan zen, eta hainbat liburu argitaratu zituen Sobietar Batasuneko ekonomiari (batez ere nekazaritzari) eta landaren soziologiari buruz. Errusiako Presidentearen Aholkularitza Batzordeko kide izan zen 1991tik 1992ra, eta Errusiako Zientzien Akademiako kide ere bai. Zaslavskaya VCIOMen sortzailea izan zen, Errusiako Iritzi Publikoaren Ikerketa Zentroa, eta baita honen zuzendaria ere 1987tik 1992ra bitarteko urteetan. 2000. urtean Demidov Saria jaso zuen eta Levada Zentroko ohorezko presidentea izan zen.

 Biografia 
Tatiana Zaslavskaya Kieven jaio zen 1927an eta Moskun hazi zen. Moskuko Estatuko Unibertsitateko Fisika Departamentuan ikasi zuen hiru urtez, eta gero unibertsitate hartako Ekonomia Departamentuan graduatu zen 1950ean. Bere graduondoko ikasketak Sobietar Batasuneko Zientzien Akademiako Ekonomia Institutuan amaitu zituen 1956an, Kandidat graduarekin, Vladimir Venzher irakaslearen zuzendaritzapean. 1963an Novosibirskeko Ekonomia Institutuan sartu zen, Abel Aganbegyan buru zuela, zientzialari gazte eta talentudunen talde batean lan egiteko. 1965ean Ekonomiako doktoregoa egin zuen, eta 1968an Sobietar Batasuneko Zientzien Akademiako kide elkartu hautatu zuten.

 Ikerketak 
Novosibirskeko Zientzien Akademiako sail gaztearen askatasun zientifiko erlatiboari esker, Zaslavskaiak soziologia ikerketa egin zuen Siberiako nekazaritza aztertuz, Altai Krai inguruan bereziki. Sobietar nekazaritzaren azterketak ondorio honetara eraman zuen Zaslavskaia: arazoak ezin zirela azaldu analisi soziologikorik gabe. Honek talka egiten zuen zientzia marxista kanonikoarekin, zeinak postulatzen baitzuen gizartearen garapena harreman ekonomikoetatik eratorria dela, eta ez alderantziz. 

Sobietar Batasunaren azken urteetan nekazaritzaren baldintzei buruzko informazio zehatza estatu sekretua zen. Baina 1983an The Washington Post egunkariak Tatiana Zaslavskaiaren hitzaldi bati buruzko paper batzuk argitaratu zituen, Sobietar Batasuneko nekazaritzaren krisiaren ingurukoak. KGBk hitzaldi honi buruzko kopia guztiak erretiratu zituen SESBen. Geroago Novosibirsk Txostena bezala ezagutu zen Mendebaldean eta askotan perestroikaren aurrekari gisa hartu zen. Nahiz eta teoria marxistaren terminoetan adierazita egon, lan hau momentu hartako egoerarekin oso kritikoa zen. Zaslavskaiaren beste hainbat lan ere zentsuratu egin zituzten. Adibidez, SESBeko eta AEBetako nekazaritzen produktibitatea alderatzen zuena.

1988an Zaslavskaia Moskura itzuli zen Errusiako Iritzi Publikoaren Ikerketa Zentroa sortzeko, eta 1992ra arte haren zuzendari izan zen. Ondoren, RPORCeko ohorezko presidente bihurtu zen, eta, beranduago, Yuri Levadako Zentro Analitikoko ohorezko presidente.

1993an, Gizarte Zientzien Diziplinarteko Zentro Akademikoko lehendakarikide bihurtu zen.

Zaslavskaiaren iritziak aldatu egin ziren urteek aurrera egin ahala. Bigarren Iraultza Sozialista liburuan iraultza demokratiko bat irudikatu zuen, SESB benetan sozialista bihurtuko zuena. Hurrengo bi hamarkadetan Errusian benetan gertatu zen trantsizioa aztertu zuen. 1999an esan zuen iraultza motaren bat bai izan zela; 2002an, aldiz, Errusian iraultza sozial berririk ez zela egon ondorioztatu zuen. Aldaketa soziala ausazko eraldaketa zekarten krisien bidez gertatzen zela ikusi zuen, 1990eko hamarkadan Jeltsinen taldeak egoeraren kontrola galdu baitzuen.

2013an hil zen.

 Erreferentziak 

 Argitaratutako lanak 

 Ingelesez 
 Tatyana Zaslavskaya, The Second Socialist Revolution: An Alternative Soviet Strategy, Indiana University Press, (1990)
 The Novosibirsk Report", Survey, vol. 28 (1984), 1 zenb. 83–109. orr.
 "The structure of social change in Russia. The purpose and the results of Russian reforms," Russian Social Science Review, vol. 43, 3. zenbakia, (2002).
 "The socio-structural aspect of the transformation of Russian society", Sociological Research, vol. 41, 6. zenbakia, (2002).
 "On the social mechanism of post communist transformation in Russia", Sociological Research, vol. 42, 6. zenbakia, (2003).
 "Contemporary Russian society", Sociological Research, vol. 45, 4. zenb, (2006). 

 Kanpo estekak 

Kategoria:Kievtarrak
Kategoria:Errusiako politologoak
Kategoria:Moskuko Estatu Unibertsitateko ikasleak
Kategoria:Sobietar Batasuneko Alderdi Komunistako kideak
Kategoria:Emakume soziologoak
Kategoria:Errusiako emakumeak
Kategoria:Emakume ekonomialariak
Kategoria:Moskun hildakoak